  Майя Бывальцева Удмуртилэн тӧроез Александр Соловьёв политикез но журналистэз Юрий Кедровез вордӥськем нуналэныз ӟечкылаз. Со сярысь ивортэ элькун тӧролэн но кивалтэтлэн пресс-службазы. Юрий Кедров — Быдӟым Атыкай ожын бырем тодмо удмурт гожъясьлэн Филипп Кедровлэн пиез. Вордӥськиз Ижкарын 1937-тӥ арын 24-тӥ толшоре. Свердловскысь юридик институтэз йылпумъяз. 1990-тӥ арын сое УАССР-ысь Вылӥ Кенешлэн тӧроезлы нырысетӥ воштӥсе бырйизы. Со Удмуртилэн Кун асэрикез сярысь декларациез (1990), элькунлэсь Кункатсэ но кун тодметпусъёссэ — кункрезез, куншетэз но кунпусэз (1994) дасянъя улосвыл парламентлэн ужась ӧриосыныз кивалтӥз. «Кунамы секыт выльдӥськон аръёсы Тӥ элькунысь тӧрлыкъёсын ужаны но ужъюлтошъёсыныды ӵош югдурез огсыр возиды, Удмуртиез азинтонлы инъет кылдытӥды. Улонэз но кунэз радъянэ пыриськемды, калыклы кулэ луись кичӧлтонъёсты быдэстон бордын трос ужамды гажан мылкыд кылдытэ», — верамын тӧролэн ӟечкыланаз. Со сяна, 1970-тӥ аръёсы Юрий Кедров ТАСС-лэн Удмуртиын собкорез луыса ужаз. 1982-тӥ арысен УАССР-ысь Телевидениея но радиовещаниея кун комитетлэн тӧроезлэн воштӥсез но тӧроез вал, нош 1986-тӥ арысен — «Удмуртская правда» газетлэн редакторез. Озьы ик повестьёс но очеркъёс гожъясь сямен тодмо луэ. Тегъёс: Политика Мерлык Лулчеберет Ижкар СМИ Удмуртия  